Pretfeite oor Bella Thorne
JY LEES NOU Pretfeite oor Bella Thorne
Haar rol as die parmantige rooikop CeCe Jones op Disney Channel se Shake It Up het haar 'n tienersuperster gemaak. En nou het die vurige 16-jarige Bella Thorne ook die sprong na die silwerdoek gemaak – as die dogter van Drew Barrymore se karakter in die romantiese komedie Blended wat later vanjaar uitgereik word. Adam Sandler vertolk ook 'n hoofrol in die rolprent, waarvan 'n deel by Sun City geskiet is
Sy is 'n diereliefhebber en het ses katte, twee honde (een is 'n kruising tussen 'n wolf en 'n hond) en 'n waterskilpad.
Bella is ook mooi van binne. Sy het in Suid-Afrika asem geskep van haar werk aan Blended en MIV/vigs-slagoffertjies in die Sparrow Village-kinderhuis in Roodepoort, Johannesburg, besoek. "Hierdie kinders is my lewe," het sy getwiet. "Ek kan nie beskryf watter suiwer vreugde uit hul harte kom nie."
Sy is smoorverlief op haar kêrel, Tristan Klier (17), en die twee laai dikwels romantiese video's en foto's aanlyn. En hulle het saam 'n babahondjie! Ag moeder!
Vir 'n tienersensasie is Bella baie nederig. Terwyl sy Blended verfilm het, het sy 'n oulike foto van haar en Adam Sandler op Instagram gelaai met die onderskrif: "Dankie, Adam Sandler, Drew Barrymore, Frank Coraci en WB (Warner Brothers) vir die kans om met sulke snaakse, talentvolle akteurs saam te werk. Ek weet ek leer by die bestes."
Sy is steeds beste vriendinne met haar Shake It Up-medester Zendaya. "Ek sal altyd vir jou lief wees," het sy onlangs by 'n ou foto van die twee saam op Instagram gesê.